慈雲寺
作者：朱褒
朝代：宋

paragraphs: 崩崖落雲外，怪石相支撐。
穿林出蒙密，忽有青山橫。
古寺瞰山腹，飛簷浮太清。
寒流出其右，㶁㶁沿階鳴。
我昔作勝遊，芒鞋弄飛徑。
今來四十年，白首徒自驚。
高僧延我入，巾冠聳崢嶸。
假榻寄清夢，飛泉夜澎轟。
殘燈聞弈棋，勝負時紛爭。
機心亦何有，戰罷謾虧成。
鐘聲隨曉風，昴宿西南傾。
驪駒僕在門，吾亦問歸程。